Qari tal-jum L-Ewwel Qari: Rum 15, 14-21 Salm: 97 (98), 1,2-3ab.3ċd-4 L-Evanġelju: Lq 16, 1-8 F'dak iż-żmien, Ġesù qal lid-dixxipli tiegħu: "Kien hemm raġel għani li kellu amministratur, u lil dan xlewh lil sidu li kien qiegħed iberbaqlu ġidu. Għalhekk is-sid sejjaħlu u qallu: "Dan x'inhu li qiegħed nisma' fuqek? Agħtini kont tal-amministrazzjoni tiegħek, għax ma tistax tibqa' iżjed amministratur tiegħi". L-amministratur bejnu u bejn ruħu qal: "Issa x'sejjer nagħmel, ladarba sidi se jneħħini mill-amministrazzjoni? Immur nagħżaq? Ma niflaħx. Nittallab? Nistħi. Naf x'nagħmel, ħalli meta nitwarrab minn fuq din l-amministrazzjoni, insib lil ħaddieħor li jilqagħni għandu". U wieħed wieħed bagħat għal dawk li kellhom jagħtu lil sidu. "Kemm għandek tagħtih lil sidi?". staqsa lill-ewwel wieħed. "Mitt barmil żejt", wieġbu dak. "Oħroġ il-karti tiegħek", qallu l-amministratur: "oqgħod bilqiegħda malajr u ikteb ħamsin". Lil ieħor staqsieh: "U int, kemm għandek tagħti?". "Mitt xkora qamħ", wieġbu. Qallu: "Oħroġ il-karti tiegħek u ikteb tmenin". U s-sid faħħru lil dak l-amministratur ħażin talli ħadem b'rasu. Għax ulied din id-dinja jimxu bil-għaqal aktar minn ulied id-dawl ma' min hu tal-qatgħa tagħhom".
L-Evanġelju tal-jum: 8 ta' Novembru